**"กระจกสองนครา"** (จีน: 镜·双城; พินอิน: *Jìng·Shuāng Chéng* (จิ้ง ชวงเฉิง); อังกฤษ: Mirror: A Tale Of Twin Cities, Mirror: Twin Cities) เป็นซีรีส์จีนฟอร์มยักษ์แนวพีเรียดแอกชันแฟนตาซี นำแสดงโดยนักแสดงชื่อดัง หลี่ อี้เฟิง, เฉิน อวี้ฉี และ เจิ้ง เย่เฉิง ดัดแปลงจากนิยายขายดีชื่อเดียวกันของ Cang Yue เริ่มออกอากาศในวันที่ 16 มกราคม - 26 กุมภาพันธ์ ค.ศ. 2022 เวลา 20.00 น. ทางแพลตฟอร์ม Tencent Video and Youku ในส่วนของประเทศไทยสามารถรับชมได้ทาง WeTV, Huace Youtube และ โมโนแม็กซ์

เรื่องย่อ (ฉบับซีรีส์)
----------------------

ความเคียดแค้นระหว่าง 3 อาณาจักร 3 เผ่าพันธุ์ แห่งอวิ๋นฮวง(แดนเมฆา) ยืนยงมานับพันปี 

เนื้อหามีการกล่าวถึงเนื้อเรื่อง
ความเคียดแค้นระหว่าง 3 อาณาจักร 3 เผ่าพันธุ์ แห่งอวิ๋นฮวง(แดนเมฆา) ยืนยงมานับพันปี ในอดีตคงซางและชางหลิว ร่วมกันผนึกเทพมังกรผู้พิทักษ์ของเฉวียนเซียน (ชาวเจียวเหริน เผ่าพันธุ์แห่งท้องทะเล) **ฉุนหวง** (Li Yifeng) จ้าวสมุทรองค์ก่อนต่อสู้จนพลีชีพ ชาวเฉวียนเซียนซึ่งเก่งด้านการดนตรี ไม่สันทัดการสู้รบ มีหยดน้ำตาเป็นไข่มุกเลอค่า มีเส้นผมสีน้ำเงินอันเป็นลักษณะเฉพาะเผ่าพันธุ์ที่เด่นชัด เมื่อขาดทั้งพลังเทพผู้พิทักษ์และผู้นำ ทั้งยังถูกผนึกสายน้ำวิญญาณทะเลทางเข้าทะเลปี้ลั่วจนไม่สามารถกลับบ้านของตนเองได้ จึงกระจัดกระจายพลัดพราก ถูกกดขี่ตกเป็นเบี้ยล่าง ถูกจับขายเป็นทาสมาอย่างยาวนาน สร้างความเคียดแค้นฝังรากลึกให้ชาวเฉวียนเซียน

**ซูหมอ** (Li Yifeng) ร่างจุติจ้าวสมุทร ผู้แบกความหวังของชาวเฉวียนเซียนในการกอบกู้บ้าน กอบกู้เผ่าพันธุ์ ถูก**อ๋องชิง** (Tan Kei) แห่งคงซาง เล่นสกปรกซัดพิษใส่ตาเขาจนสูญเสียการมองเห็น และยังใช้ชีวิตของชาวเฉวียนเซียนรวมถึง**น้าหรู** (Wang Yuanke) ผู้ที่เลี้ยงดูเขามาแต่เด็ก เป็นเครื่องต่อรองให้เขายอมแฝงตัวเข้าไปในหอกระจก โดยมีจุดมุ่งหมายเพื่อทำลายผนึกชายาของ **ไป๋อิง** (Chen Yuqi) ว่าที่ชายาของรัชทายาทคงซาง **เจินหลาน** (Zheng Yecheng) เพื่อให้เธอไม่สามารถสืบทอดพลังราชินีแห่งดินได้ เมื่อนั้นคงซางจะอ่อนแอ ไม่สามารถต่อกรกับชางหลิวได้อีกต่อไป ภารกิจครั้งนั้นก่อให้เกิดความรักลึกซึ้งระหว่างซูหมอและไป๋อิง และก่อให้เกิดโศกนาฏกรรมครั้งใหญ่ต่อเฉวียนเซียนและคงซาง ซูหมอต้องถูกเนรเทศออกจากอวิ๋นฮวง ไป๋อิงตัดสินใจปลิดชีพตนเอง เจินหลานต้องหลับไหล คงซางพ่ายแพ้แก่ชางหลิว ชาวเมืองต่างบาดเจ็บล้มตาย

100 ปีต่อมา ซูหมอกลับมาอีกครั้งพร้อมพลังอันมหาศาลลึกลับ และความเย็นชาดุจน้ำแข็ง เขายอมฝึกอาคมต้องห้าม อาคมกระจกและอาคมแตกสลาย อันเป็นอาคมทำลายร่างกายและจิตใจตนเอง ยิ่งใช้พลังยิ่งถูกแรงสะท้อนกลับ ไม่สามารถควบคุมจิตใจตนเอง แต่เขายอมเสี่ยงและเสียสละ ครั้งนี้เขาจะยุติความขมขื่น ไม่ยอมให้เฉวียนเซียนตกเป็นเบี้ยล่างอีกต่อไป 
ในขณะที่ไป๋อิง ซึ่งรอดชีวิตจากการกระโดดหอกระจก ขี้นเป็นอ๋องไป๋แทนบิดา และได้ร่วมมือกับอ๋องทั้ง 6 สร้างเมืองไร้สีขึ้นมา เพื่อช่วยชาวคงซางจากความโหดร้ายของชางหลิว โดยชาวเมืองหลับไหลอยู่ภายในเมืองไร้สีนั้นเพื่อรอวันปลดผนึก โดยอ๋องทั้ง 6 ต่างมีสิ่งต้องแลกเปลี่ยน ไม่สามารถโดนแสงอาทิตย์ได้

ซูหมอ บังเอิญพบและช่วยเหลือ **น่าเซิง** (Yang Zhiwen) สาวน้อยผู้ถูกเลือกจากแหวนแห่งฟ้าเอาไว้ จึงได้พบกับไป๋อิงอีกครั้งที่หอสวรรค์ และได้ช่วยเหลือเธอจาก **อวี่ฮ่วน** (Liu Haikuan) แม่ทัพน้อยชางหลิว น่าเซิงสามารถปลุกเจินหลานซึ่งหลับไหลมานานให้ฟื้นขึ้นได้สำเร็จ แต่พลังเขายังคงถูกผนึกอยู่
เมื่อซูหมอและไป๋อิงได้รู้ว่าอีกฝ่ายยังมีชีวิตอยู่ และพบกันอีกครั้ง แม้ทั้งคู่จะยินดีอย่างลึกซึ้ง แต่ไป๋อิงก็ยังคงตัดสัมพันธ์กับซูหมอ และตัวซูหมอเองก็รู้ว่าเขาเคยทำผิดต่อเธอ ดังนั้นขอแค่ได้รู้ว่าไป๋อิงยังปลอดภัยและได้พบกันอีกครั้ง เขาก็พอใจแล้ว

ซูหมอพาน่าเซิงมาส่งที่เมืองเถาหยวน และนัดพบกับน้าหรูซึ่งคอยรวบรวมชาวเฉวียนเซียนที่กระจัดกระจายตามคำสั่งซูหมอ อวี่ฮ่วนใช้เหยี่ยวเวหาบุกทำลายเมืองเถาหยวนตามหาผู้ครอบครองแหวนราชาแห่งฟ้า ซูหมอจำต้องแสดงพลังเพื่อช่วยเหลือทุกคน ทำให้ทุกคนรู้ว่าที่จริงแล้วเขาคือจ้าวสมุทร ประมุขน้อยของเฉวียนเซียน ซูหมอช่วยให้ชาวเฉวียนเซียนหนีลงทะเลกระจก และให้ที่หลบภัยชั่วคราวแก่คงซาง

ซูหมอรู้ว่าการเป็นพันธมิตรกับคงซางเป็นวิธีที่ดีที่สุดในการต่อกรกับชางหลิว ลำพังเฉวียนเซียนไม่สามารถต่อกรกับชางหลิวได้ จึงตัดสินใจร่วมมือกับคงซาง แม้รู้ว่าจะต้องขัดแย้งกับเหล่าผู้อาวุโสและชาวเฉวียนเซียนบางส่วน จากความแค้นที่ถูกฝังรากลึกมานับพันปีระหว่างเฉวียนเซียนกับคงซาง 

เฉวียนเซียนจะช่วยคงซางตามหาเสี้ยวพลังแหวนราชาแห่งฟ้าซึ่งถูกแยกและผนึกไว้หลายที่ หนึ่งในนั้นคือที่ห้วงน้ำกักวิญญาณ ซึ่งมีแต่ชาวเฉวียนเซียนที่พลังกล้าแข็งสามารถลงไปได้ เพื่อฟื้นคืนพลังให้เจินหลาน เปิดเมืองไร้สี ปลุกชาวคงซางจากการหลับไหล

คงซางจะร่วมมือกับเฉวียนเซียน ขึ้นเขาจิ่วอี้ ซึ่งมีเพียงชาวคงซางที่สามารถขึ้นไปได้โดยไม่เสียพลังหรือบาดเจ็บ ตามหา "มุกกันน้ำ" เพื่อให้น่าเซิงสามารถลงไปยังห้วงน้ำกักวิญญาณได้ "ผนึก 6 ทิศ" 1 ในเสี้ยวพลังแหวนราชาแห่งฟ้า และ"ดาบเบิกฟ้า" เพื่อนำมาตัดโซ่กักมังกร ปลดปล่อยเทพมังกร เทพผู้พิทักษ์เฉวียนเซียน และเมื่อนั้นซูหมอจะได้รับพลังเทพมังกร สามารถปลดผนึกทางเข้าทะเลปี้ลั่วได้ 

ซูหมอ แบ่งจิตวิญญาณของตนเองครึ่งหนึ่งไว้ในมุกมรกต เพื่อทำ "มุกกันแสง" ให้ไป๋อิง ทำให้เธอสามารถเดินท่ามกลางแสงแดดอีกครั้งได้ แม้ชาวเฉวียนเซียนจะมีชีวิตยืนยาวกว่าเผ่าอื่นมาก แต่การแบ่งครึ่งชีวิตออกไปนั้น ก็ทำให้เขาอ่อนแอลง ไป๋อิงซาบซึ้งใจในทุกสิ่งที่ซูหมอทำให้เธอ และเริ่มเปิดใจให้เขาอีกครั้ง

ซูหมอได้รู้ว่า หากเปิดเมืองไร้สีอ๋องทั้ง 6 จะสูญสลายไป เขาโกรธมากที่ไป๋อิงไม่ยอมบอกเขาก่อนหน้านั้น และรู้แก่ใจดีว่าสำหรับเธอคงซางมาเป็นอันดับแรกเสมอ เธอต้องยอมเสียสละตนเองเพื่อชาวเมืองคงซาง เขาจึงตัดสินใจใช้อาคมคำสาบานต่อดวงดาวและท้องทะเล หลอมรวมชะตาชีวิตของเขากับเธอไว้ด้วยกัน

เมื่อเมืองไร้สีเปิดขึ้น อ๋องทั้ง 6 กลับไม่สูญสลายไป มีเพียงซูหมอเท่านั้นที่รู้สาเหตุ เมื่อซูหมอปลดผนึกทางเข้าทะเลปี้ลั่วได้สำเร็จ พลังชีวิตของเขาก็แทบจะไม่เหลือ เขารู้ว่าเวลาของตัวเองเหลือไม่มากแล้ว ยกตำแหน่งจ้าวสมุทรให้ **เหยียนซี** (Ye Shengjia) ดูแล เมื่อเหยียนซีและน่าเซิงรู้ว่าซูหมอใกล้จะหมดพลังแล้ว น่าเซิงแอบบอกกับไป๋อิง ไป๋อิงเสียใจมาก พยายามหาทางคืนจิตวิญญาณในมุกกันแสงให้เขา แต่ก็ได้รู้ว่าเธอทำอะไรไม่ได้อีกแล้ว จึงตัดสินใจแกล้งไม่รู้เรื่องเมื่อซูหมอมาหาเธอเป็นครั้งสุดท้าย เพื่อใช้เวลาช่วงสุดท้ายอยู่ด้วยกันให้มีความสุขที่สุด ที่หอสวรรค์ไป๋อิงสารภาพกับซูหมอว่าเธอรู้เรื่องหมดแล้ว ซูหมอเองก็ทนไม่ไหวแล้ว เขาทำให้เธอหลับไป บอกลาเธอ และกลับทะเลกระจก

ซูหมอขอร้องให้ **หมิงหั่ว** (Yang Yuting) ปุโรหิตของเฉวียนเซียน ตัดคำสาบานต่อดวงดาวและท้องทะเลระหว่างเขาและไป๋อิง แยกชะตาชีวิตของทั้งสองออกจากกัน ซูหมอใช้พลังเฮือกสุดท้ายรับความเจ็บปวดจากการตัดคำสาบานนั้น เพื่อให้ไป๋อิงสามารถมีชีวิตยืนยาวต่อไปได้ และขอให้เทพมังกรเปลี่ยนเขาเป็นฝนพร่างพรมทั่วอวิ๋นฮวง เพื่อให้อวิ๋นฮวงมีชีวิตขึ้นมาใหม่ เป็นสิ่งสุดท้ายที่เขาทำได้ ก่อนจะสลายไป

ไป๋อิงที่หลับอยู่ ณ หอสวรรค์ ฝันว่าซูหมอสลายไป เมื่อสะดุ้งตื่นก็ตามหาเขาไปทุกที่แต่ไม่พบ เมื่อน้ำตาหยดลงมุกกันแสง จิตวิญญาณของซูหมอในมุกจึงออกมาบอกลาเธออีกครั้ง ซูหมอสัญญาว่าจะกลับมาหาเธอทุกวันขึ้น 15 ค่ำเดือน 10 แล้วเสี้ยวจิตวิญญาณนั้นก็สลายไป 

2 ปีผ่านไป ซูหมอไม่เคยกลับมาหาไป๋อิงตามคำสัญญา แต่ไป๋อิงยังคงรอคอยเขาอย่างมีความหวังอยู่เสมอ จนกระทั่งในวันขึ้น 15 ค่ำเดือน 10 ของปีที่ 3 ซูหมอกับไป๋อิงจึงได้พบกันในทีสุด

นักแสดง
-------

### นักแสดงนำ

|  |  |  |
| --- | --- | --- |
| **นักแสดง** | **บทบาท** | **คำอธิบายตัวละคร** |
| **หลี่ อี้เฟิง**
**(Li Yifeng)** | ซูหมอ / ฉุนหวง
(Su Mo / Chun Huang) | จ้าวสมุทร ประมุขน้อยของชาวเฉวียนเซียน (เจียวเหริน เผ่าเงือก) มีผนึกเทพมังกรอยู่ที่แผ่นหลัง ในอดีตเพราะความรักที่เขาและไป๋อิงมีต่อกัน ผนึกชายารัชทายาทของไป๋อิงจึงสลายไป เกิดเป็นโศกนาฏกรรม ตอนนั้นเขาไม่สามารถปกป้องเธอได้ และยังถูกเนรเทศจากอวิ๋นฮวง 100 ปีต่อมาหลังจากได้รับอิสระ เขาซึ่งกลายเป็นคนเย็นชา กลับมาอีกครั้งพร้อมพลังลึกลับมหาศาล ด้วยความมุ่งมั่นที่จะยุติการถูกกดขี่ของเผ่าพันธุ์ ปลดผนึกทางเข้าทะลปี้ลั่ว พาชาวเฉวียนเซียนกลับบ้าน |
| **เฉิน อวี้ฉี**
**(Chen Yuqi)** | ไป๋อิง / ไป๋เวย
(Bai Ying / Bai Wei) | อ๋องไป๋ 1 ในอ๋องทั้ง 6 แห่งคงซาง ซึ่งสร้างเมืองไร้สีขึ้นมาเพื่อปกป้องชาวคงซาง ในอดีตเธอเป็นท่านหญิงใหญ่ตระกูลไป๋ ว่าที่ชายารัชทายาท แต่เธอเผลอใจไปรักคนที่ไม่ควรรัก ทำให้พลังแห่งฟ้าดินไม่สามารถบรรจบกันได้ เป็นหนึ่งในสาเหตุที่ทำให้คงซางเสียทีแก่ชางหลิว |
| **เจิ้ง เย่เฉิง**
**(Zheng Yecheng)** | เจินหลาน / หลางกาน
(Zhen Lan / Langgan) | รัชทายาทแห่งคงซาง เกิดและเติบโตนอกเมือง มีชีวิตเรียบง่ายเป็นคนเลี้ยงสัตว์ จนกระทั่งซีจิงพาตัวเขากลับคงซาง |
| หยาง จื้อเหวิน
(Yang Zhiwen) | น่าเซิง
(Na Sheng) | สาวน้อยสดใส จิตใจดี ผู้อพยพชาวจงโจว มีความสามารถเรื่องการทำนาย ผู้ถูกเลือกจากแหวนแห่งฟ้า |
| หลิว ไห่ควน
(Liu Haikuan) | อวี่ฮ่วน
(Yu Huan) | แม่ทัพน้อย ลูกครึ่งคงซางและชางหลิว คนสนิทซือเผิง |
| เย่ เซิ่งเจีย
(Ye Shengjia) | เหยียนซี
(Yan Xi) | ทูตใหญ่ซ้ายเฉวียนเซียน มือซ้ายของซูหมอ |
| หลิว ช่าง
(Liu Chang) | ซีจิง
(Xijing) | ศิษย์พี่ของไป๋อิง แม่ทัพแห่งคงซาง ผู้สืบทอดสำนักเจี้ยนเซิ่ง สูญเสียภรรยาไปในการสู้รบ 100 ปีก่อน |
|

### นักแสดงสมทบ

###### เฉวียนเซียน (เจียวเหริน)

|  |  |  |
| --- | --- | --- |
| **นักแสดง** | **บทบาท** | **คำอธิบายตัวละคร** |
| Wang Yuanke | น้าหรู | ชาวเฉวียนเซียน เลี้ยงซูหมอมาตั้งแต่เด็ก |
| Yang Yuting | หมิงหั่ว | ปุโรหิตของเฉวียนเซียน |
| Fan Shuaiqi | หนิงเหลียง | นายกองเฉวียนเซียน เพื่อนสนิทเหยียนซี |
| Mao Xing | หย่าหราน | ผู้นำทู่หลัว อดีตเจียวเหรินแต่ติดอยู่ในเขาจิ่วอี้จนกลายเป็นทู่หลัว |
| Wang Juechen | หานโจว | ทูตใหญ่ขวาเฉวียนเซียน |
| Han Chengyu | จื่อซิว | หมอหลวงชาวเฉวียนเซียน คนรักของหงยวน |
| Liu Meihan | หลีจู | เจียวเหริน รับใช้ตระกูลอ๋องชิงอยู่ในเขาจิ่วอี้ |
| Shi Yuqing | เซียว | อดีตนายกองเฉวียนเซียน แต่ถูกชางหลิวจับและใช้คาถาสะกดใจ จนทำร้ายทิงน้องสาวตนเอง |
| Lu Yanqi | ทิง | ชาวเฉวียนเซียน คนสนิทข้างกายซีจิง น้องสาวของเซียว |
| Nie Tongxin | เซียง | ชาวเฉวียนเซียน คอยรับใช้เฟยเหลียน เพื่อสืบข่าว |
| Sun Zujun | ซูนั่ว | น้องชายซูหมอ |
| Lin Jing | ฮูหยินเทียนเซียง | เจียวเหริน เปิดโรงเตี๊ยมอยู่ตีนเขาจิ่วอี้ เพื่อสืบหาข่าว |
| Yang Guang | ผู้อาวุโสอวี่ | คอยดูแลเฉวียนเซียนตอนขาดผู้นำ ไม่เห็นด้วยกับความร่วมมือระหว่างเฉวียนเซียนและคงซาง |

###### คงซาง

|  |  |  |
| --- | --- | --- |
| **นักแสดง** | **บทบาท** | **คำอธิบายตัวละคร** |
| Tan Kai | ชิงเฉิง | อดีตอ๋องชิง ทรยศคงซาง เข้าร่วมกับชางหลิว |
| Yue Yueli | ต้า ซือมิ่ง | ท่านราชครู อาจารย์ของเจินหลาน |
| Zhang Zhengyang | ราชาเฉิงกวง | ราชาคงซาง พ่อเจินหลาน |
| Liu Ximing | ไป๋เลี่ยว | อดีตอ๋องไป๋ พ่อของไป๋อิงและไป๋หลิน |
| Tang Mengjia | ไป๋หลิน | ท่านหญิงตระกูลไป๋ น้องสาวคนละแม่ของไป๋อิง |
| Zhao Yaoke | หงยวน | 1 ในอ๋องทั้ง 6 ในอดีตเธอไม่มีทางเลือกจำต้องแต่งงานกับอ๋องหลาน ทั้งที่รักกับจือซิวชาวเฉวียนเซียน |
| Li Chengyu | ชิงหยวน | อ๋องชิง 1 ในอ๋องทั้ง 6 ภายหลังรับสืบทอดดูแลเขาจิ่วอี้ |
| Jian Ze Zheng | หลานเซี่ย | อ๋องหลาน 1 ในอ๋องทั้ง 6 |
| Qian Qian Yi | เหยาเอ๋อร์ | สาวใช้คนสนิทไป๋อิงเมื่อ 100 ปีก่อน |

###### ชางหลิว

|  |  |  |
| --- | --- | --- |
| **นักแสดง** | **บทบาท** | **คำอธิบายตัวละคร** |
| Jiang Kai | ซือเผิง | 1 ในผู้นำชางหลิว |
| Zhu Haijun | ซือหลาง | 1 ในผู้นำชางหลิว |
| Cai Guolong | Shi Qi |  |
| Liu Jianwei | Shi Luo |  |
| Tang Xin | อวี่จู๋ | คนสนิท จื้อเจ่อ พี่สาวอวี่ฮ่วน |
| Shen Qi | เฟยเหลียน | แม่ทัพน้อยชางหลิว เพื่อนสนิทอวี่ฮ่วน |
| Li Luqi | หนานเจา | รองแม่ทัพชางหลิว คนสนิทซือเผิง |

###### เถาหยวน

|  |  |  |
| --- | --- | --- |
| **นักแสดง** | **บทบาท** | **คำอธิบายตัวละคร** |
| Lu Yong | เกา ซุ่นเจา | ผู้ว่าฯเมืองเถาหยวน มีความสัมพันธ์ที่ดีกับน้าหรู |
|

### นักแสดงรับเชิญ

|  |  |  |
| --- | --- | --- |
| **นักแสดง** | **บทบาท** | **คำอธิบายตัวละคร** |
| Chen Baoguo | หลางกาน |  |
| Li Ximeng | จูเหยียน | ท่านหญิงคงซาง ในอดีตเคยช่วยเหลือซูหมอและน้องชาย |
|

การคัดเลือกนักแสดง
------------------

เดิมนักแสดงนำชุดแรกที่จะมารับบท ซูหมอและไป๋อิง คือ หลี่ อี้เฟิง และหยาง จื่อ โดยมีการฟิตติ้งเสื้อผ้าและถ่ายภาพโปรโมทไปแล้ว มีภาพและคลิปการถ่ายทำปล่อยออกมาเล็กน้อย เตรียมเปิดกล้องถ่ายทำในเดือนมิถุนายน 2019  แต่เนื่องจากทีมสร้างมีปัญหาเรื่องการขอใบอนุญาตถ่ายทำ โดยกล่าวกันว่าเป็นปัญหาเรื่องบทและพล็อตเรื่องบางส่วนอาจขัดกับกฎหมายเซ็นเซอร์ฉบับใหม่ของจีน ทำให้โปรเจ็กต์ถูกเลื่อนออกไปไม่มีกำหนด ต้องคืนคิวนักแสดง โดยทั้ง หลี่ อี้เฟิง และหยาง จื่อ ต่างรับละครเรื่องใหม่แทนภายในเวลาไม่นาน ดังนั้นเมื่อโปรเจ็กต์เดินหน้าต่อ ทั้งคู่จึงปฏิเสธบทนี้ 

ในช่วงแรกมีข่าวลือรายชื่อนักแสดงชื่อดังที่จะมารับบทแทนหลายท่าน แต่ในที่สุดแล้วภายหลังการพูดคุย ทีมสร้างยืนยันว่านักแสดงที่จะมารับบทซูหมอ ยังคงเป็น หลี่ อี้เฟิง โดยทีมสร้างตัดสินใจเลื่อนโปรเจ็กต์ออกไปอีกหลายเดือนเพื่อรอให้ หลี่ อี้เฟิง เสร็จสิ้นการถ่ายทำละคร The Glory Of Youth ช่วงปลายเดือนมกราคม 2020 ก่อน 

ในส่วนของบทไป๋อิงนั้นยังมีข่าวหลากหลาย ก่อนจะมีข่าวว่าลงตัวที่ เฉิน อวี้ฉี จากการช่วยแนะนำของ ถัง เยียน นายใหญ่ต้นสังกัดของเธอ แต่เมื่อใกล้ถึงกำหนดเปิดกล้อง สถานการณ์ Covid-19 ในประเทศจีนรุนแรงขึ้น จนมีการประกาศปิดเมือง กำหนดการเปิดกล้องจึงเลื่อนออกไปอีกครั้ง และยังคงมีข่าวลือเรื่องการเปลี่ยนตัวนักแสดงอยู่เนืองๆ จนกระทั่งเปิดกล้องถ่ายทำจริงในเดือนพฤษภาคม 2020

งานสร้าง
--------

เริ่มถ่ายทำตั้งแต่วันที่ 15 พฤษภาคม ค.ศ. 2020 โดยถ่ายทำที่โรงถ่ายภาพยนตร์เหิ้งเตี้ยน และแล้วเสร็จในวันที่ 8 ตุลาคม ปีเดียวกัน วันที่ 16 มกราคม ค.ศ. 2022 ออกอากาศตอนแรก

ซีรีส์เรื่องนี้มีการดัดแปลงพล็อตเรื่องจากนิยายต้นฉบับพอสมควร เนื่องจากข้อจำกัดหลายๆด้าน และแม้จะมีการพยายามปรับพล็อตเรื่องและบทในเบื้องต้นก่อนถ่ายทำแล้ว แต่ก็ยังจำเป็นต้องตัดและดัดแปลงเนื้อเรื่องบางส่วนเพิ่มเติมอีกในขั้นตอนการตัดต่อและขออนุญาตออกอากาศ ทำให้จำนวนตอนของซีรีส์เรื่องนี้ลดลงจาก 50 ตอน เหลือเพียง 43 ตอน จนได้รับใบอนุญาตออกอากาศในที่สุด ในวันที่ 8 ตุลาคม 2021

แม้ตัวซีรีส์จะถูกวิจารณ์ในหลายด้าน โดยเฉพาะการตัดต่อและการลำดับเรื่อง รวมถึงการดัดแปลงเนื้อหาและโปรดักชั่น แต่กระจกสองนคราก็ยังคงเป็นละครที่ทำรายได้ให้ค่ายละครยักษ์ใหญ่อย่าง Huace มากที่สุดเป็นอันดับที่ 2 ของปี 2021 และมียอดผู้ชมแอคทีฟสูงเป็นลำดับที่ 2 จากแพลตฟอร์ม Youku และสูงเป็นลำดับที่ 4 ของ Tencent จากไตรมาสแรก ปี 2022

โดย "หลี่อี้เฟิง" มีค่าความนิยมสูงสุดมาเป็นอันดับ 1 จาก WeChat Index เกี่ยวกับละครกระจกสองนครา ตามมาด้วยตัวละคร "ซูหมอ" เป็นอันดับ 2 และละครกระจกสองนครามาเป็นอันดับที่ 3

เพลงประกอบซีรีส์
----------------

"Mirror Twins" TV series soundtrack| ลำดับ | ชื่อเพลง | เนื้อเพลง | ทำนอง | ขับร้องโดย | ยาว |
| --- | --- | --- | --- | --- | --- |
| 1. | "Returning home" (theme song) | Gong Shujun | Yi Rui | Zhou Shen |   |
| 2. | "Love is silent" (Interlude) |   |   | Mao Buyi |   |
| 3. | "Not happy" (Interlude) |   |   | Zhang Bichen |   |
| 4. | "I am your rain" (Interlude) |   |   | Yin Lin |   |
| 5. | "Fearless" (Promotional Song) |   |   | A YueYue |   |
| 6. | "I miss each other" (Promotional Song) |   |   | Li Sheng |   |
| 7. | "Wind and Moon singing" (Promotional Song) |   |   | Jin Ling |   |
| 8. | "Ask the Wine" (Promotional Song) |   |   | Yao Xiaotang |   |

การออกอากาศ
-----------

| ช่องทาง | พื้นที่ | วันที่ออกอากาศ | เวลาออกอากาศ | หมายเหตุ |
| --- | --- | --- | --- | --- |
| Tencent Video | จีน จีนแผ่นดินใหญ่ | 16 มกราคม - 26 กุมภาพันธ์ ค.ศ. 2022 | 20 :00
(19.00 เวลาไทย) | สำหรับสมาชิก ออกอากาศวันละ 2 ตอน 
ทุกวันอาทิตย์ - วันพุธ
ออกอากาศครั้งแรก 8 ตอน
สำหรับผู้ชมทั่วไป ออกอากาศทุกวัน วันละ 1 ตอน
ออกอากาศครั้งแรก 2 ตอน |
| Youku |
| WeTV |  ไทย |
| ธงของประเทศเวียดนาม เวียดนาม |
| myVideo | ธงของสาธารณรัฐจีน ไต้หวัน |  |  |  |

อ้างอิง
-------

1. ↑  กระจกสองนครา Wetv
2. ↑  "กระจกสองนครา - Mirror: A Tale of Twin Cities《 镜·双城》 - YouTube". *www.youtube.com*.
3. ↑  "ออนแอร์แล้ววันนี้ ซีรีส์จีนฟอร์มยักษ์ซีจีอลังแกรนด์ "กระจกสองนครา"". *mgronline.com*. 2022-01-16.
4. ↑  镜·双城（2022年游达志执导的电视剧)
5. ↑  "รีวิวxเรื่องย่อซีรีส์ กระจกสองนครา (Mirror: A Tale of Twin Cities) หลี่อี้เฟิง x เฉินอวี้ฉี นำแสดงผลงานแฟนตาซีฟอร์มยักษ์สุดตระการตา". *TrueID In-Trend*.
6. ↑  "มี่เฟิงเรียง Timeline EPจบเอง เข้าใจง่ายกว่า อิงจากชุดไห่หวงแล้วก็ฉากหลัง". *Twitter*.`{{cite web}}`: CS1 maint: url-status (ลิงก์)
7. ↑  "楊紫李易峰新劇《雙鏡城》停拍，李易峰粉絲卻叫好，這是啥情況？" (ภาษาจีนกลางสำเนียงไต้หวัน).
8. ↑  "กระจกเมืองแฝด คอนเฟิร์มพระนาง หลี่อี้เฟิงและหยางจื่อ เตรียมเปิดกล้องมิถุนายนนี้". *Facebook*.`{{cite web}}`: CS1 maint: url-status (ลิงก์)
9. ↑  ETtoday新聞雲. "戲服剛穿沒幾天…李易峰新劇爆停拍！ 3大原因踩雷「限古令」 | ETtoday星光雲 | ETtoday新聞雲". *star.ettoday.net* (ภาษาจีนตัวเต็ม).
10. ↑  "号手就位 杀青 "一身戎装，一生执剑"。恭喜 电视剧号手就位 圆满杀青，期待开播相聚！". *passport.weibo.com*.`{{cite web}}`: CS1 maint: url-status (ลิงก์)
11. ↑  "ไวรัสโคโรนาแพร่ระบาดถึงไหนแล้ว". *BBC News ไทย*. 2020-01-25.
12. ↑  Wang Yibo's "Frozen, Rain and Fire" and Li Yifeng's "Mirror Two Cities" start low-key! Netizen: I want to see it so much!
13. ↑  Li Yifeng's new play "Mirror Twin Cities" started Reuters Red and black with shorts and wrapped tightly
14. ↑  "Li Yifeng, Chen Yuqi, starring in the costume drama "Mirror Two Cities" obtains distribution license, Tencent.com prepares for broadcast". *lujuba.cc* (ภาษาอังกฤษ). 2021-10-10.
15. ↑  "5 อันดับละครที่ทำรายได้สูงสุดให้ Huace ปี 2021". *Twitter*.`{{cite web}}`: CS1 maint: url-status (ลิงก์)
16. ↑  "Wechat Index ค่าความนิยม หลี่อี้เฟิง เพิ่มสูงขึ้นมากถึง 41% ตัวละครกระจกสองนครา เองก็เพิ่มถึง 1150% พอมาวันที่9 ค่าความนิยมลอฟก็ยังอยู่ที่1 แต่ค่าความนิยมซูโม๋เพิ่มขึ้นถึง 832% อยู่อันดับ2 ส่วนละครมาเป็นอันดับ3". *Twitter*.`{{cite web}}`: CS1 maint: url-status (ลิงก์)

แหล่งข้อมูลอื่น
---------------

* "Mirror · Two Cities" ที่ซินล่างเวย์ปั๋ว (ในภาษาจีน)